ERNEST L’ÉPINE (MANUEL) CU ILUSTRAŢII DE GUSTAV DORÉ POVESTEA CĂPITANULUI CASTAGNETTE SAU POVESTEA ATÂT DE INTERESANTĂ, DAR NEVEROSIMILĂ A CĂPITANULUI CASTAGNETTE NEPOTUL OMULUI CU CAPUL DE LEMN TRADUCEREA ÎN LIMBA ROMÂNĂ DE: Claudiu Petrina în colaborare cu: @lauvoi; @cosimo, @cleocleo 2012 CUVÂNT ÎNAINTE Nu există nici măcar unul printre voi, dragi prieteni, care să nu fi auzit de „omul cu cap de lemn” În tinereţea mea m-am dus de nenumărate ori la Invalizi pentru a-l vedea pe acest brav între bravi, dar un ghinion de nedescris m-a împiedicat întotdeauna să-l întâlnesc Omul cu cap de lemn era, am fost asigurat, foarte căpăţânos; iubea cu pasiune jocul de bile şi aproape în fiece zi îl puteai vedea pe esplanadă certându-se cu vechii săi tovaraşi de arme Acesta e fără îndoială şi motivul pentru care murind, a decis să le lase acest cap atât de preţios, cerându-le să se servească de el în memoria lui Voia, prin acest mijloc, să ia parte, chiar şi după moarte, la jocul său favorit Ce vreau eu însă să vă povestesc este istoria bravului căpitan Castagnette, nepotul omului cu cap de lemn CAPITOLUL I 1771-1793 Castagnette (Paul-Mathurin) s-a născut la Paris, pe 15 august 1770, doar cu un an după acela care a fost mai târziu Împăratul Napoléon I A urmărit îndeaproape toate scenele sângeroase ale Revoluţiei, căpătând aptitudini de filosof Văzuse atâtea suferinţe că într-un sfârşit se obişnui cu toate cele A nu se înţelege că soarta îl favoriza cumva: la 15 ani căzuse deja de trei ori pe fereastră, de două ori în fântână şi de patru ori în râu Odată, unul dintre camarazii lui i-a crăpat un ochi cu o lovitură de pumn, pentru că nu voise să arunce cu pietre în Marie-Antoinette, care era condusă la eşafod (16 octombrie 1793) — Bah! îşi zise el întorcându-se chior acasă, priveam cruciş când aveam doi ochi, acum, cu siguranţă nu mai am de ce mă plânge CAPITOLUL II Asediul Toulonului În 1793, Castagnette, sătul să mai tot asiste la sărbătorile sângeroase ale Revoluţiei, se hotărî să se facă soldat, şi să se alature unchiului său, pe atunci sergent în faimosul regiment „Sans-culottes” Nu cumva să credeţi, dragi copii, că aceştia erau „scoţieni” Nu Aşa erau numiţi republicanii cei mai înrăiţi din cauza neglijenţei cu care îşi tratau costumaţia Castagnette plecă spre Toulon, se prezentă generalului Bonaparte, care îl admise în batalionul de pe Coasta de Aur Pe 17 decembrie la asediul Micului Gibraltar, făcu minuni de vitejie, însă se expuse atât de mult focului inamic, că până la urmă o ghiulea englezească îi smulse braţul stâng Trecând pe lângă ambulanţa în care era depus sărmanul recrut, generalul Bonaparte făcu următoarea remarcă: — Cum aşa!? Te văd deja scos din luptă? — Nu încă generale, atât timp cât voi mai putea ţine o armă, îmi voi servi patria! — Ce vârstă ai? — 23 de ani — Te plâng din toată inima, când te văd atât de mutilat — Câtă bunătate din partea voastră generale, dar nu trebuie să mă plângeţi într-atât, vedeţi dumneavoastră, aveam o drăcovenie de reumatism în braţul stâng şi iată-l acum vindecat dintr-o lovitură! — Căpitane, spuse Bonaparte întorcându-se către unul din aghiotanţii săi, veţi ataşa un galon de sergent pe mâneca acestui tânăr curajos, i se va potrivi mai bine decât un plasture CAPITOLUL III Arcole 15, 16, 17 noiembrie 1796 Trei ani mai târziu, la Arcole, Castagnette s-a făcut încă o dată remarcat de către generalul său la comandă Cred că aţi văzut cu toţii, dragi copii, frumoasele imagini reprezentând atacul podului de la Arcole Bonaparte ţinând un drapel în mâini se avântă în mijlocul unei grindine de gloanţe, în fruntea trupelor sale; generalul Lanne capătă trei răni încercând să-l apere cu trupul său; aghiotantul, Muiron, care îi salvase deja viaţa la asediul Toulonului, e ucis lângă el; bravii grenadieri din Augereau ezită în faţa acestei ploi de mitralii; şi iată că aici şi-a pierdut bietul Castagnette amândouă picioarele, smulse de aceeaşi ghiulea care l-a omorât şi pe Muiron Pentru că Bonaparte hotărâse să evacueze Arcole în aceeaşi seară, l-au aşezat pe bietul sergent într-o trăsură alături de alţi răniţi — Cum, iarăşi tu? îi spuse Bonaparte, care-şi făcea rondul, lui Castagnette — După cum vedeţi generale! De data asta e la picioare: mi le-a luat o nenorocită de ghiulea E bine totuşi, toate lucrurile au şi o parte bună! — Cum aşa!? — Păi vedeţi dumneavoastră, mi se pare că fără acest mic accident, aş fi şters-o din calea focului Ghiuleaua m-a împiedicat să fiu un laş, merită, zic eu, o mică mulţumire — Cu astfel de laşi, aşa ca tine, se câştigă bătăliile! Tu îmi pari a fi un băiat grozav şi regret că nu-ţi poţi urma drumul pe mai departe Iată-te obligat să-ţi părăseşti serviciul — Eu să-mi părăsesc serviciul, generale! Se vede bine că nu mă cunoaşteţi deloc! Cu permisiunea voastră voi continua campania călare chiar dacă voi avea picioare de lemn — Eşti într-adevăr un brav soldat Când vei fi în afară de orice pericol, vino să-mi ceri un epolet şi ţi-l voi da! Trei luni după acestea, Castagnette avea un epolet în plus, dar un ochi, un braţ şi două picioare în minus CAPITOLUL IV Paştele veneţian Mai 1797 În timpul masacrului de la Verona a fost lăsat ca şi mort pe loc Când l-au ridicat, nu l-au recunoscut decât după cele două picioare de lemn O lovitură de sabie îi zburase toată faţa; nu-i mai rămăseseră nici frunte, nici ochi nici nas, nici obraji, nici buze, nici bărbie La capătul a câtorva zile de îngrijire, se privi într-o oglindă şi nu se putu abţine să nu izbucnească în râs — Trebuie să mărturisesc că am o figură aparte Soarta nu mă lasă să-mi trag suflul nici o clipă Aveam strabism, mi-au crăpat un ochi; aveam un reumatism în umărul stâng, o ghiulea îmi taie braţul; mă ia tremuriciul în focul luptei şi iată că o mitralie îmi zboară picioarele şi mă lasă fără mijloace de fugă, ba încă vrei nu vrei, face din mine un erou; eram necăjit că nu aveam decât cinci picioare şi patru degete şi iată-mă căţărat pe nişte picioroange care fac din mine o matahală de şase picioare; în sfârşit, nasul meu era coroiat, gura mi-era ridicolă, bărbia mea era diformă şi iată că o lovitură de sabie mă scapă de toate astea dintr-o dată O să-mi pot comanda un cap după gustul meu şi nici măcar n-o să mai trebuiască să mă bărbieresc de azi înainte După ceva timp, Castagnette avea o faţă făcută din ceară, care-i dădea aerul că are douăzeci de ani şi pleca în Egipt CAPITOLUL V Campania din Egipt 1798-1799 De o bună bucată de timp, norocul părea să-l părăsească pe bravul nostru locotenent; nu mai dobândise nici o rană, însă traversând deşertul, figura lui de ceară se topi În această stare îl reîntâlni Bonaparte — Tu eşti, bietul meu Castagnette? în ce hal ai ajuns! Bietul nenorocit îi povesti atunci toată peripeţia generalului său — Ei bine! dacă o să ajungem şi unul şi celalalt la Cairo, îţi voi da şi eu ceva pentru a-ţi putea cumpăra o faţă de argint Pe 25 iulie armata îşi făcea intrarea în Cairo; pe 26 Castagnette bătea la uşa generalului Bonaparte — Generale, am venit pentru căpăţâna pe care aţi avut bunăvoinţa să mi-o promiteţi! — O vei avea, şi încă mai frumoasă decât gândeşti, dar e nevoie de ceva timp pentru a fi fabricată: îţi va fi trimisă în câteva zile Într-adevăr: cincisprezece zile mai târziu generalul Bonaparte anunţa o revizie a trupelor — Iată un parizian care-mi dă impresia că-şi uită promisiunile, iar faţa mea s-o fi găsind de-acum prin sacul cu obiecte pierdute Veţi vedea, dragi copii, dacă de astă dată, Castagnette se înşela Un răpăit de tobe anunţă tuturor că generalul avea să le vorbească Erau adunaţi acolo zece mii de oameni, dar era o linişte de puteai auzi bâzâitul unei muşte Generalul îl scoase pe locotenent dintre rânduri şi acolo, în prezenţa tuturor acestor bravi, îi spuse: — Locotenete aţi găsit un mod prin care să fiţi remarcat pentru bravură şi ăsta nu e lucru uşor, înconjurat fiind de atâţia bărbaţi curajoşi Camarazii dumneavoastră, dorind să vă dea un semn de afectuoasă admiraţie, m-au rugat să vă înmânez în numele lor această faţă de onoare care să o înlocuiască pe aceea pe care soarele Egiptului v-a făcut să o pierdeţi Apropiaţi-vă! Castagnette îşi simţea picioarele de lemn tremurând ca nişte beţe de tobă şi ar fi căzut în nas dacă ar fi avut unul şi dacă n-ar fi fost călare În uralele întregii armate, bravul ofiţer primi o faţă de argint damaschinat Pe frunte erau scrise aceste cuvinte: LUI CASTAGNETTE, ARMATA DIN EGIPT Buzele erau din coral roşu, ochii din safire, nasul era presărat cu rubine, dinţii erau făcuţi din perle fine iar pe obraji erau înscrise cu litere de aur numele bătăliilor în care Castagnette se făcuse remarcat Dar cât de mari fură surpriza şi emoţia ce-l cuprinse când auzi din nou răpăitul tobei şi când îşi văzu colonelul înaintând şi pronunţând aceste cuvinte cu o voce tunătoare: — În numele Republicii îl veţi recunoaşte pe locotenentul Castagnette ca fiind căpitanul regimentului vostru! Auzind aceste cuvinte, eroul nostru deveni palid şi îl apucă tremuratul ca pe o fetiţă care merge pentru prima dată la spovadă Trebui să coboare de pe cal; a fost cea mai frumoasă zi din viaţa lui CAPITOLUL VI Ciuma din Jaffa 1799 De această dată îl regăsim pe bravul Castagnette în spitalul din Jaffa Ciuma făcea ravagii înspăimântătoare; armata era decimată de acest flagel, care părea să-şi fi asumat sarcina de a-i răzbuna pe turci Unde mitraliile fuseseră neputincioase, ciuma triumfa; ca un invizibil inamic, ea lovea din toate flancurile dintr-o dată Era un spectacol trist acest celebru spital din Jaffa şi îţi trebuia mai mult decât curaj ca să poţi intra în el Cu toate acestea, Bonaparte însoţit de generalii Bessières şi Berthier, de aghiotantul Dauré şi de medicul şef Desgenettes vizitează bolnavii, le vorbeşte, le mângâie plăgile pentru a-i încuraja Îl recunoaşte pe Castagnette şi se apropie de el: — Ah fir’ar să fie, sărmanul meu băiat, te găsesc deci în toate ambulanţele Eşti destul de grav bolnav? — Pe cinstea mea, generale, cred că în sfârşit, mi-a venit rândul În orice caz, e destul de trist să-ţi împrăştii mădularele cam peste tot, pe toate câmpurile de bătaie iar apoi să mori în spital ca un burghez — Desgenettes, spuse Bonaparte medicului şef care se ţinea aproape de el, fă tot ce îţi va sta în putinţă pentru a-l salva pe acest om E unul din cei mai buni ofiţeri ai mei şi ţin mult la el Mă înţelegi? Şi Bonaparte trecu mai departe, după ce strânse mâna ciumatului O oră mai târziu, Desgenettes se întoarse la Castagnette şi îi zise: — Nu vă pot ascunde faptul că mai aveţi doar câteva momente de trăit, domnul meu Vă rămâne doar o mică şansă de a fi salvat şi pentru asta ar trebui să treceţi printr-o operaţie care nu a mai fost efectuată niciodată şi care ar putea face chiar şi pe cei mai îndrăzneţi să dea înapoi — Despre ce e vorba? — Să vă înlocuim stomacul — Doar asta e? Hai doctore dă-i drumul: şmecherul ăsta m-a făcut de prea multe ori să sufăr ca să mai pot ţine la el — Sunteţi decis într-adevăr? — Ei pe naiba! — Ei bine, o să ne amuzăm, reluă Desgenettes, scoţându-şi trusa şi chemându-şi ajutoarele Doar simpla vedere a bisturielor, foarfecilor, scalpelelor, fierăstraielor, pensetelor, etc , pe care doctorul le etala în faţa lui, ar fi făcut şi pe cei mai hotărâţi să dea înapoi Castagnette nici nu clipi măcar: el primi tăietura bisturiului fluierând Marseilleza O oră mai târziu avea stomacul dublat cu piele tabacită, era salvat CAPITOLUL VII Reîntoarcerea lui Bonaparte în Franţa 1799 (17 vendemiar, anul VIII – 18 brumar) Pe 22 august Bonaparte anunţa armata, printr-o proclamaţie, că se reîntorcea în Franţa şi că lasă comanda armatei generalului Kleber Mare fu costernarea lui Castagnette când auzind despre plecarea eroului său favorit; i se părea că Franţa e pierdută pentru el Astfel că ceru să-l însoţească, pretextând starea sănatăţii sale, înrăutăţită de atâtea răni grave ce le primise Bonaparte consimţi, şi pe 9 octombrie (17 vendemiar, anul VIII) mica flotă care-i aducea în Franţa, ancora în Fréjus, după o călătorie de patruzeci şi una de zile pe o mare înţesată de vase inamice Pe 16, Castagnette sosi la Paris, după ce asistase la primirile triumfale făcute generalului său la Aix, la Avignon, la Valence şi mai ales la Lyon Faţa strălucitoare a căpitanului atrăgea peste tot admiraţia generală asupra lui şi de mai multe ori, Berthier, şeful de stat-major al triumfătorului, nu se putu abţine să nu fie gelos pe primirea făcută inferiorului său Intrând în Paris, Bonaparte găsi populaţia entuziastă dar guvernul ostil Se hotărî să-şi reia viaţa retrasă pe care o mai adoptase şi altădată, după asediul Toulonului şi după semnarea tratatului de la Campo-Formio Nu primea şi nu se vedea decât câţiva savanţi şi persoane intime (devotate trup şi suflet), printre care, în prima linie, se gasea prietenul nostru Castagnette Bietul căpitan se dedică în întregime celui pe care îl vedea deja ca pe viitorul stăpânitor al lumii Nu precupeţea nici un sacrificiu pentru a asigura bunăstarea eroului său; punea atâta discreţie în insistenţa lui de a-şi oferi serviciile încât părea mai îndatorat decât cel pe care îl ndatora astfel Cu toate acestea, bravul nostru prieten nu era un om bogat Vându una după alta perlele preţioase din maxilarul său şi le înlocui cu perle şi cu pietre false Când Bonaparte se interesă depre resursele lui necunoscute, Castagnette vorbi despre banii pe care îi trimitea familiei lui, pe care o susţinea cu ajutorul economiilor sale, în timp ce el se supunea cu privaţiunile şi renunţările sale În acest fel asistă la marile evenimente ce pregăteau naşterea Imperiului contribuind şi el cu un grăunte de nisip la edificiul pe care-l construia Bonaparte Pe 18 brumar, îl însoţi pe Murat când acesta în fruntea grenadierilor evacua sala celor Cinci Sute Acolo, acoperindu-l pe Bonaparte cu trupul său, primi o lovitură de pumnal atât de violentă, încât seara, la culcare, găsi lama ruptă în cutele hainei Prietenul nostru simţi mai întâi că se sufocă uşor, dar puţin câte puţin, aerul începu să-i lipsească din ce în ce mai mult, se simţi cuprins de frig, un fluierat lung se auzi … nefericitul avea o fisură în stomac Un altul poate că şi-ar fi pierdut capul, dar Castagnette nu şi-l pierdu pentru atât de puţin El îşi luă batistă şi o introduse în rană pentru a impiedica aerul să iasă, apoi se duse la un pantofar de-al prietenilor săi care ţinea pravalia cu firma „Cizma secretă” Îşi alese un petic din piele de caprioară de culoare „col de nymphe émue”, nuanţa care era ce mai la modă pe atunci şi o dădu la cusut peste rana stomacului Cât îl mai binecuvântă pe Desgenettes după ce se simţi complet uşurat! Nu mai suferi din pricina acestei răni decât mult mai târziu, când îmbătrâni şi asta mai ales când era vreme ploioasă Doar câteva luni mai târziu Bonaparte, ajuns consul, află despre sacrificiile pe care Castagnette şi le impusese pentru el şi despre devotamentul de care dăduse dovadă şi care aproape îl costase viaţa — Cum se face, viteazule, că nu mi-ai cerut niciodată nimic? Descopăr peste tot în jurul meu dovezi de devotament care costă foarte scump, în timp ce tu mi-ai dăruit sângele şi puţinele tale resurse fără să pară că doreşti ceva în schimb — Păi vedeţi dumneavoastră, generale, sunteţi ca un zeu pentru mine şi mi se pare firesc să plătesc cheltuielile de cult O strângere de mână din partea dumneavoastră mă va face mult mai bucuros decât toate gradele şi toate titlurile Şi apoi iată: aveţi alăturea un chipeş colonel, pe cinstea mea! Dar pe mine, cu masca şi picioarele mele de lemn, mă puteţi vedea în fruntea vreunui regiment? — În sfârşit, chiar nu pot să-ţi promit nimic? — Oh! dacă-i pe-aşa, generale, m-aţi putea face într-adevăr foarte fericit Promiteţi-mi că nu o să mă ştergeţi niciodată din efectivul armatei active, indiferent cât de neputincios voi deveni Permiteţi-i sărmanului căpitan Castagnette să meargă şi să moară pentru voi pe câmpul de bătaie Retrageţi-mi epoleţii dacă nu voi mai fi în măsura să comand dar lăsaţi-mă întotdeauna să vă urmez, nu aici în palat, care va deveni locuinţa voastră obişnuită, dar pe câmpul de luptă unde vă voi fi întotdeauna bun la ceva Doar un glonte ar putea să vă lipsească de un servitor atât de agil şi util precum sărmanul vostru Castagnette Bonaparte se simţi emoţionat şi părăsindu-l pe prietenul nostru, se întrebă dacă mai exista ceva imposibil de făcut aceluia care guvernează peste astfel de oameni CAPITOLUL VIII MARENGO; HOHENLINDEN; ULM; AUSTERLITZ; IÉNA; EYLAU; FRIEDLAND 14 iunie 1800; 3 decembrie 1800; 17 octombrie 1805; 2 decembrie 1805; 14 octombrie 1806;; 8 februarie 1807; 14 iunie 1807 Cu tristeţe vă spun, dragi copii, că Bonaparte nu-şi mai revăzu amicul din vremurile grele decât atunci când vremurile grele reveniră; nu pentru că ar fi fost cumva uituc — dovedise chiar contrariul — dar era absorbit de grijile guvernării, şi cu cât el devenea mai puternic, cu atât Castagnette se ţinea mai deoparte Prietenul nostru se distinse la Marengo, la Hohenlinden, şi la Ulm, unde un cal fu ucis sub el În ajunul bătăliei de la Austerlitz, el fu acela care, incognito, pregăti vechiului său prieten devenit Împărat, recepţia aceea faimoasă făcută de grenadierii din Gardă, şi el aprinse primul foc de paie care ilumină această triumfală promenadă La Austerlitz făcu minuni de vitejie, însă doar inamicii lui pe moarte îi cunoşteau isprăvile depre care el nu găsea de cuviinţă să povestească Peste tot: la Jena, la Eylau, la Friedland el făcu războiul într-un regiment de vânători, aşa ca pentru a-şi satisface o pasiune CAPITOLUL IX Ar trebui să vă povestesc copii, de unde i se trage lui Barnabé Castagnette, zis şi „omul cu cap de lemn”, porecla sub care a devenit atât de popular — Ehei unchiule! îi zise într-o zi căpitanul, slăbeşti văzând cu ochiul, ai figura tristă a unui cuc şi dacă o mai continui aşa o să araţi ca un schelet Trebuie să-mi spui şi mie din ce pricină ţi se trage schimbarea aceasta — Sunt nişte prostii, n-ai putea să înţelegi — Nişte prostii nu pot dărâma un bărbat în halul ăsta Să fie oare pentru că nu ai ajuns decât sergent, după atâtea acţiuni strălucite? — Nu mi-am făcut decât datoria, să nu mai vorbim despre asta — Să fie oare rănile cele ce-ţi provoacă suferinţa? — Mă îngrijorez eu pentru nimicuri dintr-astea? nu Dar fiindcă vrei tu ca să-ţi dezvălui adevărul, iată: am cerut mâna unei tinere, dar ea nu vrea să ştie nimic de mine sub pretext că după şase lovituri de sabie în figură nu se mai poate vedea bine forma nasului meu — Dar asta ar putea fi glorios, în acelaşi timp — Asta se poate, dar nu-i şi drăguţ, după cât se pare În plus mi-a zis că nu vrea să se mărite decât cu un blond iar pletele mele sunt gri ca şi coada calului meu Castagnette căzu pe gânduri auzind povestea chinurilor unchiului său Îl iubea mult şi n-ar fi precupeţit nici un sacrificiu pentru a-i asigura fericirea Aşadar, într-o dimineaţă se duse să-l găsească pe Desgenettes şi îi spuse: — Doctore, dacă dumneavoastră m-aţi renovat pe mine atât de bine, n-aţi putea să-l peticiţi puţintel şi pe unchiul meu? — Ce are unchiul tău? — Şase lovituri de sabie pe faţă, un ochi crăpat şi părul cărunt — Ei şi? — Ar vrea să arate ca unul de douăzeci şi cinci de ani, cu plete blonde, buze roz şi mustăcioară în furculiţă Ar vrea să se căsătorească cu o jună care-l găseste prea slut pentru sfertul de oră trebuincios — Ce-mi ceri tu mie e destul de dificil, dar eu totuşi, pot face mai mult decât atât Doar că nu ştiu drept cine mă iei tu, atunci când îmi ceri să-ţi reconditionez unchiul Crezi că eu lucrez cu vechituri ca un cârpaci? Eu nu lucrez decât nou-nouţ, m-ai înţeles? Spune-i unchiului tău că aş putea să-i înlocuiesc capul, cât despre renovări asta nu-i treaba mea — Va costa scump? — Depinde Spune-i că în argint ar costa cam şase mii de franci; e costisitor şi e greu Eu l-aş sfătui mai degrabă pentru lemn: pentru cinci sute de franci se poate face un cap foarte prezentabil, cu părul din mătase, ochii din email şi dinţii din fildeş de hipopotam — Părul va fi blond? — Dacă ţine neapărat — Va avea şi o mustăcioară? — În furculiţă — Va avea aerul unuia de douăzeci şi cinci de ani? — Şi paisprezece dacă preferă; e acelaşi preţ — Ei bine, preparaţi-i, vă rog, un cap pentru joia următoare O să vi-l aduc pe unchiul aici Îngrijiţi-vă de treaba asta ca şi cum ar fi pentru mine — N-ai nici o grijă! Castagnette, în culmea fericirii, ieşind de la Desgenettes, găsi un bijutier care îi cumpără pe loc ochiul său drept pentru cinci sute de franci şi îi dădu în loc un safir fals ca să-l înlocuiască Se duse apoi să-l găsească pe unchiul său: — Te poţi îngrăşa la loc unchiule, te vei însura cu iubita dumitale — Cum aşa? — De azi în opt zile o să arăţi ca la douăzeci şi cinci de ani — Vrei să spui cincizeci şi cinci — Vreau să spun ce-am spus şi, în plus, vei avea părul blond — Blond? — Şi mustăcioară în furculiţă şi buze roz Atâta doar că trebuie să laşi să-ţi fie capul tăiat — Oh! Oh! asta merită o clipă de gândire — Capul tău e comandat deja şi joi se poate monta Într-adevăr, joia următoare, unchiul şi nepotul se duseră la Desgenettes la ora fixată Capul era aşezat pe şemineu, surâzator şi acoperit de o pădure de plete blonde în stare să trezească invidie până şi unui suedez Barnabé pe care-l apucase şovăiala pe drumul către chirurg nici măcar nu mai sufla la vederea unei asemenea capodopere — Cum, deci capul ăsta ar putea fi al meu? — Pentru totdeauna! — Hai doctore, iute! Fă o extracţie şi scoate-mi oroarea asta de pe umeri Nu mai am răbdare, vreau să am douăzeci şi cinci de ani Nu speraţi, dragi mei, să vă fac descrierea operaţiei suportată de Barnabé; de altminteri ea a fost atât de rapidă încât pacientul abia a putut să simtă vreo durere Decuparea craniului, îndepărtarea acoperişului la fel ca un capac de vol-au-vent, recoltarea creierului cu un linguroi şi aşezarea lui în capul cel nou, decuparea gâtului şi înlocuirea capului vechi cu cel nou de lemn, coaserea tuturor la un loc şi ţintuirea câte unui cui de argint pe ici pe colo, au durat mai puţin decât mi-a luat mie să vi le spun aici pe toate Când, în sfârşit, Barnabé se uită în oglindă, nu-şi putu stăpâni un strigăt de admiraţie — Fără imprudenţe, îi zise doctorul, veţi purta un fular timp de opt zile, altminteri veţi avea o groaznică usturime în gât şi dureri de dinţi La o lună după toate acestea Barnabé se căsătorea cu aceea pe care o iubea, iar Castagnette, împodobit ca bradul de Craciun îi spunea noii sale mătuşi: — Nu-l faceţi să-şi piardă capul din nou, operaţiile de felul ăsta nu reuşesc întotdeauna CAPITOLUL X ESSLING şi WAGRAM 22 mai şi 6 iulie 1809 La Essling, în a doua zi, la răsăritul soarelui, arhiducele Charles comanda eforturile disperate ale trupelor austriece Francezii rezistară acestor forţe, infinit superioare, cu atâta fermitate şi îndrăzneală încât pe la apus Napoléon intră în ofensivă şi sparge centrul liniilor inamice Generalisimul austriac înşfacă drapelul regimentului lui Zach şi se avântă el însuşi în focul luptei pentru a-şi readuce trupele pe linie de bătaie Castagnette îl vede, se aruncă asupra lui ca un leu, şi sfârşeşte, după ce a luptat singur contra zece adversari, prin a lua drapelul Ce credeţi că a făcut după asta, dragi copii? În locul lui poate că aţi fi strigat „Victorie!” şi l-aţi fi dus Împăratului, mândru că revedeţi pe câmpul de luptă un vechi prieten, devenit între timp, stăpânul lumii Căpitanul nostru însă nu a acţionat astfel Unchiul său (faimosul cap de lemn) lupta alături de el Bietul om nu prea avuse noroc; în ciuda curajului de care dăduse dovadă până acum nu ajunsese decât sergent Castagnette îi dădu stindardul zicându-i: — Ţine unchiule, eşti căsătorit, eşti cap de familie, ai mare nevoie de o avansare; eu sunt burlac şi n-am ambiţii Ia drapelul ăsta, du-te la Împărat şi întoarce-te cu un epolet, asta o s-o bucure nespus de mult pe mătuşica Nu-i aşa că aceasta e o faptă nobilă? Câţi dintre voi ar fi procedat aşa? La Wagram, calul său îl duse taman între rândurile duşmanului; pentru o clipă se regăsi singur şi dezarmat în mijlocul trupelor austriece O lovitură de sabie îi sfârtecă maţele fără a-i face un prea mare rău, un plumb se turti de obrazul lui drept şi-i smulse o ureche — Ah! bandiţilor, strigă Castagnette furios, vă daţi la urechile mele, îmi stricaţi faţa de onoare şi îmi sfâşiaţi bunătate de furtunuri din piele lucioasă, cadourile de la amicul meu Desgenettes Nu-mi scăpaţi voi aşa uşor! Îşi desfăcu unul din picioarele de lemn, care în mâna lui deveni o armă teribilă Se reîntoarse între rândurile franceze cu trei prizonieri CAPITOLUL XI RETRAGEREA DIN MOSCOVA; TRAVERSAREA PESTE BERESINA 21 octombrie 1812; 29 noiembrie 1812 A sosit şi fatalul an 1812, îl găsim pe eroul nostru pe malurile Berezinei Cum nu-i mai rămăseseră decât un braţ, pieptul şi creierul, debută în campanie fără să sufere prea rău de frig În timp ce camarazii săi se plângeau din cauza picioarelor îngheţate, el îşi binecuvânta protezele din lemn; în timp ce mii de martiri mureau de foame sau de boală, el îşi blagoslovea stomacul dublat cu piele Însă lui i se întâmplă o altă nenorocire: calul îi fu rechiziţionat pentru a ajuta la trecera vadului de la Stoudziancka, iar el trebui să continue drumul pe jos Treptat, puterile începură să-l lase; el mai ţinu, pentru o bucată de timp, drumul cu grosul armatei, dar curând ramase printre codaşi Câteva zeci de mutilaţi formau o tristă ariergardă: avangarda morţii Încercară o vreme să se ţină după urmele camarazilor mai zdraveni, totuşi fără succes; căzură unul după altul pe zăpada care avea să-i acopere de tot, iar cei ce-şi urmau drumul îi vedeau de departe cum cădeau pradă lupilor, tremurând la gândul că aceeaşi soartă îi aştepta şi pe ei Castagnette, la rândul său, rămase singur în acest deşert îngheţat, fără puterea de a-şi continua drumul, fără speranţa că ar mai putea fi salvat, nemaicerând altceva lui Dumnezeu decât o moarte rapidă Căzu în zapadă şi în curând corbii, aceşti cazaci ai aerului, începură să-i dea târcoale Îşi dădu toată silinţa să se ridice dar frigul îl cuprinsese în întregime şi în curând îşi pierdu sensibilitatea de tot Păsările de pradă se năpustiră asupra lui, atrase de perspectiva unei mese îmbelşugate Mare fu dezamăgirea lor când găsiră o faţă de argint, nişte picioare de lemn şi un stomac din piele tăbăcită O bandă de cazaci, văzând de departe cârdul de corbi care se lăsase la pământ, ghici prezenţa unui cadavru ce putea fi jefuit Sosiră în galop şi înconjurară pe sărmanul căpitan după ce mai întâi îşi goniră rivalii înaripaţi cu câteva lovituri de lance Mai întâi i-au luat armele, apoi, cum era culcat cu faţa la pământ, l-au răsturnat ca să vadă dacă mai e şi altceva ce putea fi furat Ce surprinşi şi ce bucuroşi fură tâlharii la vederea feţei sale de argint bătută cu pietre scumpe Cum fiecare dintre ei voia să aibă pentru sine această pradă bogată, cearta izbucni de îndată, iar loviturile schimbate luară o amploare atât de violentă încât, atunci când încetară, nu mai rămase în viaţă decât un singur cazac Acesta se aruncă numaidecât asupra prăzii, dar faţa se ţinea prinsă bine Ca să pună mâna pe ea a trebuit să-i suceasca niţel gâtul eroului nostru Vă asigur, dragi copii, că un altul decât Castagnette ar fi sucombat după o asemenea încercare Cazacul sări pe şaua calului şi se îndepărtă în galop, lăsând nefericitul ofiţer, mai mutilat ca niciodată, îngropat sub cadavrele celor care se bătuseră pentru a-l desfigura CAPITOLUL XII — Continuare — Această plapumă umană readuse puţin câte puţin caldura în corpul său; durerea cauzată de operaţia ce tocmai o suferise, îl trezi complet Privi împrejur şi, amintindu-şi de oribila situaţie în care se afla regretă că nu murise Nu-şi putea explica nici prezenţa acestor cadavre ale inamicilor care-l înconjurau Voi să se ridice pentru a putea lua, la rândul său, haine de la aceia care vruseră să-l despoaie dar care nu-i fu mirarea când văzu că în loc să avanseze de fapt mergea îndărăt, iar când vru să-şi steargă faţa cu mâna îşi nimeri pletele de la ceafă Simţi nişte înţepături în gâtlej, pipăi locul cu pricina şi înţelese totul Nu veţi fi uimiţi, dragii mei, dacă pe la cincizeci de grade în minus, un gât sucit rămâne sucit Tocmai la primăvara următoare, pe vremea dezgheţului, gâtul eroului nostru şi-a reluat pozitia iniţială — Ei haide! îşi spuse Castagnette resemnat, sărmana mea căpăţână pare să fie înfiptă într-un tirbuşon: e urăcios dar, ca toate câte sunt pe lume, are şi asta partea ei bună Păzea le zic acelora care mă vor urmări vreodată! îi provoc de azi înainte, să încerce numai, să mă ia prin surprindere pe la spate Luă veşmintele cele mai călduroase ale cazacilor morţi de pe lângă el, iar când îşi termină toaleta avu de-a dreptul înfătişarea unui kalmouck Doi cai rămăseseră în apropierea cadavrelor stăpânilor lor El luă unul pentru a-l călări iar pe celalalt îl ucise pentru a-l mânca Bietul Castagnette! vedeţi, dragii mei în ce hal ajunsese Voi să se arunce pe cal ca de obicei, dar se văzu cu faţa către crupa calului, aşa că fu obligat să încalece pe dos pentru a putea privi inainte Datorită costumului său putu să traverseze armata rusă fără incidente Dacă îl întrebau ceva le arăta urechea ruptă pentru a-i face să înţeleagă că e surd şi faţa mutilată pentru a le indica că era mut Ajuns aproape de frontiera poloneză, într-o seară, intră într-un han să ceară ceva de mâncare Un cazac era deja acolo, instalat lângă foc, având pe masă în faţa lui o cină excelentă Când veni vorba să plătească îi dădu gazdei drept plată o perlă fină — Oh! Oh! ia să fim puţin atenti, îşi zise el Nu cumva perla asta sălăşluia cândva pe falca mea, iar banditul ăsta n-o fi cumva hoţul meu? Căpitanul îşi lăsă cina neterminată văzând cazacul pleacând şi se oferi să-l însoţească pe cale Oferta fu acceptată şi cei doi se aşezară la drum — Ce-mi vine să-i ard una, îşi zicea Castagnette, dar e cu putinţă ca netrebnicul ăsta să nu fie chiar hoţul meu În orice caz e unul dintre jefuitori iar moartea o să fie cred primul lucru pe lumea asta care o să-l obţină fără să-l fure Castagnette încetini puţin pasul calului şi, aflându-se cu trei paşi înapoia tovaraşului său de drum, luă securea pe care o avea atârnată la oblâncul şeii şi zbang! crăpă ţeasta cazacului dintr-o singură lovitură Nefericitul căzu cu faţa pe gâtul calului şi apoi la pământ La fel de iute ca şi el Castagnette sări de pe cal Să cotrobăiască victima prin buzunare nu-i luă decât o clipită şi mare-i fu bucuria când îşi regăsi faţa de onoare căreia nu-i lipseau decât încă trei dinţi — Trebuie să mărturisesc că am un noroc chior! îşi zise el acoperind faţa cu sărutări şi îndesând-o cu grijă în buzunar CAPITOLUL XIII KOWNO Castagnette intră în Kowno în acelaşi timp cu Ney Mareşalul venise însoţit doar de aghiotanţii săi El găsi patru sute de oameni comandaţi de generalul Marchand şi trei sute de germani Ia comandamentul acestei mici garnizoane şi fuge la intrarea în Wilna unde atacau ruşii Piesele de artilerie sunt sabotate iar artileriştii pe fugă; un singur tun e intact Ney pune să fie tras până în faţa porţii oraşului şi dându-i comanda lui Castagnette el fuge să-i caute pe germani Şeful lor îşi zboară creierii şi iată-i acum pe toţi în derută, fără putinţă de a-i aduce sub ordine Mareşalul înşfacă o puşcă şi, redevenit grenadier, cu ajutorul a treizeci de oameni şi câţiva ofiţeri apără până seara poarta de la intrarea în Wilna, rezistând eforturilor şi atacurilor armatei inamice Ruşinaţi de faptul că erau blocaţi de o mână de soldaţi, ruşii lansează câteva bombe cu gândul de a incendia locaţia Prima dintre ele e chiar pentru bietul nostru căpitan Bomba îl loveşte în spate, pe care-l prezenta curajos inamicului, îi rupe braţul rămas şi-i rămâne înfiptă în corp fără să detoneze Nu te alegi cu o bombă în spinare fără să ai de a face cu o suferinţă oribilă, din această cauză Castagnette se puse pe urlat Nez, care aprecia curajul bravului mutilat, se apropie de el - Ah! Domnule mareşal, ce ghinion eu care am fost întotdeauna norocos să fiu rănit în spate ca un laş! N-o să mă consolez niciodată! - Vă cam înşelaţi, căpitane; mai ştiu şi eu câte una alta despre bravură şi, crede-mă, oricine s-ar mândri cu o asemenea rană! - Spuneţi asta doar ca să mă consolaţi, domnule mareşal, dar iată-mă dezonorat A fost chemat un chirurg El declară că extracţia bombei ar putea cauza moartea rănitului Castagnette se reîntoarse în Franţa cu două picioare de lemn, două braţe în minus, un stomac de piele tăbăcită, capul sucit la spate, faţa din argint şi cu o bombă înfiptă în spinare CAPITOLUL XIV 1813-1814 În urma acestui eveniment, Castagnette care nu-şi pierduse niciodată până acum simţul umorului, deveni foarte sumbru şi posomorât Nu îndrăznea să se arate pe nicăieri, de frică să nu fie luat drept un laş Câţiva camarazi se înduioşară văzând această melancolie şi încercară să se înfăţişeze mareşalului Ney cu rugămintea de a i se acorda vechiului lor căpitan crucea: dar tristele evenimente ale anului 1813 nu-i permiseră mareşalului să-i amintească lui Napoléon de bătrânul său prieten de la 1979 Castagnette se retrase într-o căsuţă la ţară la Vincennes îi făcea plăcere să urmărească activitatea de producţie a arsenalului, care furniza material militar pentru toate operaţiunile armatei Acolo se ataşă de generalul Daumesnil, mutilat ca şi el, pe atunci comandant al fortăreţei Aceşti doi oameni erau făcuţi să se înţeleagă De aici de la Vincennes, aceste glorioase rămăşiţe ale Imperiului urmăriră cursul evenimentelor din 1813-1814, care luau când o turnură eroică, când una tristă: dezertarea Prusiei şi Austriei, bătălia de la Lutzen (2 mai 1813) cea de la Bautzen (20 mai), moartea marelui mareşal Duroc (22 mai 1813), bătălia dela Leipsick (19 octombrie 1813), moartea lui Poniatowski (19 octombrie 1813), retragerea Spaniei, capitularea lui Dantzick şi trimiterea celor douăzeci de mii de apăratori ai săi în Siberia, în ciuda condiţiilor de capitulare; dezertarea lui Murat, bătăliile de la Brienne (29 ianuarie 1814) şi Champ-Aubert (10 februarie); luptele de la Montereau, Montmirail, Fève-Champenoise, capitularea de la Paris (30 martie 1814), şi atâtea alte dezastruoase victorii şi faimoase dezertari CAPITOLUL XV Vincennes 1814 Într-o zi, Daumesnil văzu duşmanul înconjurându-i fortăreaţa — Pe cinstea mea, generale, cred cred că dorinţa mea cea mai arzătoare e pe cale să se împlinească Şi aşa nu mai sunt bun de nimic, iar tot ce se petrece zilele astea îmi face inimă rea În plus am avut mereu dorinţa să ştiu cam ce simte un om aruncat la o sută de picioare în aer Cum nu cred că intenţia dumneavoastră e să-i invitaţi înauntru pe smiorcăiţii ăştia care vă cer pe un ton atât de grosolan să le deschideti, mă gândeam să vă cer dar nu, n-o să vreţi — În sfârşit, vorbeşte, ce vrei? replică Daumesnil — Nu, ar însemna poate să vă lipsesc de şi apoi e cam indiscret! — Vrei să dai foc la praful de puşcă, nu-i aşa? — Generale, mi-aţi citit în inimă ca într-o carte deschisă În timp ce dumneavoatră o să pălăvrăgiţi un pic cu turbaţii ăştia, îi veţi lăsa să intre cât mai înăuntru cu putinţă şi vă promit să intonez în cinstea lor o piesă de operă ce le va întinde oasele acelora care nu sunt destul de iuţi de picior: ceva aşa ca un tunet, acompaniat de o erupţie a Vezuviului După ce conveniră între ei asupra celor ce aveau de făcut, Daumesnil cedă amicului său postul de onoare ce şi-l rezervase Înainte de a-şi ocupa poziţia, Castagnette voi să vadă inamicul şi urcă pe metereze — Hei! voi de colo, strigă el la un ofiţer prusac care se agita mai mult decât ceilalţi, ce vreţi? — Pe naiba, să ne deschizi! — Burţile? — Ei na! Poarta! — Ah! atunci n-aţi nimerit, încercaţi alături! — Ia lasă-mă pe mine, îi zise lui Castagnette, Daumesnil, în timp ce cobora Du-te la postul tău, timp în care eu voi primi pe comisarul extraordinar pe care mi l-au trimis aliaţii Comisarul fu lăsat să intre — Aş putea afla, domnule, ce vă aduce aşa înarmaţi sub zidurile Vincennes-ului? — Venim să vă somăm să predaţi locul, iar în caz că refuzaţi — Un refuz, hai lasă! Doar nu veniti, cred, aşa fără un ordin scris indicându-mi că ar trebui să vă deschid porţile? — De fapt, poftim acest ordin Mă bucur să văd că nu vă trece prin cap să rezistaţi — Este fără îndoială o greşeală, îl întrerupse Daumesnil, şi cred că mi-aţi dat o altă hârtie în loc de cea bună: asta nu mă priveşte pe mine E un ordin semnat de Alexandru şi de Frédéric-Guillaume în timp ce eu nu cunosc de stăpân decât pe Împăratul Napoléon I — Napoléon nu mai este Împărat, uzurpatorul a fugit, vă prefaceţi că nu ştiţi asta! — De fapt nu ştiu si, până la proba contrară, îmi veţi încuviinţa să predau acest loc doar celui ce mi l-a încredinţat — Atunci o să vă aruncăm în aer, aveţi grijă! — Pardon, domnule, replică generalul, dar se pare că uitaţi că aici eu sunt încă la mine acasă şi doar mie mi se cuvine să fac onorurile! Eu voi avea deci plăcerea să vă arunc în aer, şi cred că înţeleg mai bine decât dumneavoastră această nevoie Ba chiar am putea sări împreună, dacă v-ar face plăcere Această propunere, în gura generalului Daumesnil, nu era o ameninţare banală Toată lumea cunoaştea curajul de netăgăduit al celui ce fusese proclamat „brav” la Saint-Jean d’Acre Îndată un frison parcuse întreaga gloată adunată acolo — Gândiţi-vă, generale, că orice rezistenţă este inutilă Fie că sărim, fie că nu sărim, Franţa n-ar fi mai puţin în puterea noastră; fie că Vincennes stă în picioare, fie că e la pământ, asta nu face cauza pe care o apăraţi mai puţin pierdută! — Văd că nu acordaţi o mare importanţă la ceea ce mă dezonorează sau nu pe mine; vouă vi se pare normal ca eu să nu fac nimic Întorceţi-vă la stăpânii voştri şi spuneţi-le că voi preda acest loc atunci când îmi vor returna piciorul pe care mi l-a smuls la Wagram una din ghiulelele lor Şi cu bastonul, Daumesnil îi arătă uşa parlamentarului furios CAPITOLUL XVI Vincennes — Continuare — Să revenim la bravul nostru Castagnette care se dusese să aştepte înşiruirea evenimentelor lângă cele optsprezece sute de mii de livre de praf de puşcă Câţiva îndrăzneţi începură să scotocească magaziile pentru a pune mâna pe această preţioasă resursă militară El auzi revărsarea mulţimii care se înghesuia pe scări, şi care după ce străbătu treaptă după treaptă, ajunse să se izbească în uşa de la intrarea în depozit — Iată că a sosit momentul! Trebuie să facem lucrurile ca la carte Să încercăm să-i amuzăm pe băieţii ăştia până ce intră şi grosul mulţimii — Ce vreţi? strigă căpitanul pe gaura cheii Auzind această voce care le spunea că uşa era păzită, câţiva gură-cască căzură pe gânduri şi apoi urcară din nou scările cu mai mult zel decât avuseseră la coborâre — Venim în numele Guvernului ca să rechiziţionăm praful de puşcă! — Ei bine, rechiziţionaţi-l! — Nu vreţi să deschideţi? — Aveţi vreun ordin de la generalul comandant? — Deschide, o să ţi-l arătăm! — Camarazi! strigă Castagnette din toate puterile, pentru a-i face să creadă că nu e singur, la posturile voastre! pregătiţi-vă fitilele, plasaţi-vă la intrarea în fiecare pivniţă şi nu uitaţi că patria e cu ochii pe voi! Scara se umplu din nou de fugari Rămaseră pe loc totuşi vreo treizeci de oameni hotărâţi, care începură să se servească de pârghii şi răngi cu gândul să forţeze uşa — Nu-i oare trist să vezi că există atâţia bărbaţi curajoşi gata să servească până şi cele mai rele cauze? Să încercăm să câştigăm timp, fiecare minut îmi aduce noi idei şi vreau să mor în stil mare Una dintre balamale cedase deja Castagnette îşi strecură unul din picioarele lui de lemn sub uşă încercând să o întărească pentru câteva minute în plus Într-un sfârşit, sub presiunea formidabilă ce o avea de susţinut, panoul cedă spărgând în cădere amândouă picioarele bravului nostru căpitan Îi era imposibil să se ridice, pentru că una din proteze avea două picioare iar cealaltă şapte degete Se rostogoli aşadar până lângă o movilă de pulbere, în care plonjă ca într-o cadă şi sigur pe reuşită se puse pe urlat: „Traiască Împăratul!” de parcă ar fi avut zece voci şi nu una singură Îndată fu înconjurat — Nu vă apropiaţi! Nu vă apropiaţi! Mii şi milioane de cartuşe! ori vă trimit la primul etaj mai repede decât aţi coborât Ah! cum vreţi voi să dezonoraţi bravul praf de puşcă franţuzesc folosindu-l contra francezilor! Asta nu se va întâmpla, v-o zic eu căpitanul Castagnette, căci o veţi sfârşi şi voi odată cu el! Această fiinţă, lipsită de braţe şi de picioare, acest corp diform, acest nu ştiu ce, care se zbătea şi care drept mijloc de apărare avea un ciot de picior de lemn, făcu până şi pe cei mai hotăraţi să dea înapoi Nu era oare o fiinţă nepământeană, care se tăra în întuneric, neavând altceva uman decât vocea, dar dispunând de o forţă mai mare decât a tunetului? Castagnette se afundă în praful de puşcă până la bărbie Pipa ce o strângea între dinţi proiecta la fiecare pufăială străluciri ciudate pe masca lui cu pietre preţioase; cu fiecare respiraţie se reaprindea căuşul acestei teribile pipe, făcând să strălucească un cap de metal, semănând cu o apariţie dintr-o altă lume, şi apoi lăsându-l iar să se reîntoarcă în întuneric În faţa unei asemenea privelişti, până şi cei mai curajoşi rămaseră fără grai şi îşi simţiră picioarele tremurând — Vă dau două minute pentru a începe să strigaţi: „Trăiască Împăratul!” Dacă n-aveţi chef, o să las pipa să cadă şi Treizeci de strigăte formidabile de „Trăiască Împăratul!” răsunară de îndată în ciuda limbilor paralizate mai adineauri Cei mai înspăimântaţi îşi regăsiră picioarele gata s-o ia la fugă, şi numai când au ajuns la o bună depărtare de fortăreaţă, încetară să mai strige Daumesnil se întâlni cu fugarii pe scări; ei avură astfel ocazia să primească nişte lovituri de baston, de care, în orice caz, nu aveau nevoie pentru a mări pasul După ce-l concedie pe comisarul extraordinar, generalul îşi aminti de ordinele date lui Castagnette şi o luă la fugă, atât de repede pe cât îi permitea piciorul lui de lemn, pentru a împiedica o catastrofă — Castagnette! opreşte-te, Castagnette! sunt eu, Daumesnil Unde eşti? — Pe aici, domnule general! aţi sosit la timp — Ce faci acolo? — O baie medicinală de praf de puşcă Pe când veneaţi încoace mă gândeam s-o reîncălzesc, lasându-mi pipa să cadă — Fără prostii! Din contră, ţine-o bine Ridică-te cu precauţie şi urmează-mă — Mă supără faptul că nu vă pot da ascultare, domnule general dar mi-e imposibil aşa cum mă vedeţi, cu amândouă picioarele rupte Daumesnil, preocupat, uită preţ de o clipă că picioarele lui Castagnette erau de lemn: — Ţi-au rupt picioarele, bandiţii! O să-i facem să plătească scump Îţi voi trimite un chirurg — Dacă nu-i cu supărare, domnule comandant, la fel de mult mi-ar placea şi un tâmplar Nişte lovituri de ciocan şi câteva cuie peste rănile mele mi-ar face cel mai mare bine! Daumesnil râse de confuzia iscată şi, zece minute mai târziu, Castagnette purtat în triumf, traversă curtea fortăreţei, salutat de mica garnizoană cu strigăte de „Vivat!” şi „Trăiască!” CAPITOLUL XVII PLECAREA ÎN INSULA ELBA; REÎNTOARCEREA DIN INSULA ELBA; WATERLOO 20 aprilie 1814, 1 martie 1815; 18 iunie 1815 Veţi citi în cărţile serioase, dragii mei copii, despre această campanie a Franţei, mai glorioasă pentru învinşi decât pentru învingători; veţi fi emoţionaţi, cum şi noi toţi am fost, citind despre aceste dezastre, şi nu se va putea să nu-l admiraţi pe Napoléon chiar şi în momentul prăbuşirii sale Castagnette vruse să-şi urmeze Împăratul pe insula Elba, dar Daumesnil îl făcu să înţeleagă că ar fi fost mai degrabă o povară decât un ajutor Lui Napoléon nu-i trebuiau decât barbaţi valizi şi gata de orice Castagnette se resemnă şi ramase retras în căsuţa lui până în ziua când auzi că Napoléon debarcase la 1 martie în golful Juan — Ştiam eu că nu se poate termina aşa, pur şi simplu! strigă prietenul nostru cu lacrimi de bucurie în ochi Haide vechea mea uniformă, o să revezi zilele măreţe de altădată Mult timp a mai trecut de când nu ai mai ieşit Pe 6, Napoléon părăseşte localitatea Gap, îndreptându-se către Grenoble, unde populaţia electrizată îi deschide porţile, în lipsa cheilor oraşului; pe 9 ocupă Bourgogne; pe 10 intră în Lyon în fruntea armatei trimisă să-l înfrunte; pe 20 la orele nouă seara, exilatul intră din nou ca Împărat în Paris, purtat în triumf de către mulţime În câteva luni, Napoleon reformează armata şi cade prin surprindere asupra forţelor aliate care se concentrau în Belgia După ce află despre plecarea Împăratului, vechile instincte de războinic al lui Castagnette se treziră la viaţă Avea la dispoziţie un meniu asortat cu englezi, prusaci, olandezi şi saxoni de-ţi lăsa gura apă; imposibil să rezişti la o asemenea tentaţie Dar cum să se facă el util, aşa mutilat cum era, bietul nostru căpitan? O plimbare făcută într-o zi prin Gradina Plantelor, îi arătă răspunsul De mai bine de o oră tot privea animalele, invidiind trompa elefantului, care suplinea lipsa braţelor; picioroangele struţului sau aripile vulturului, în lipsa picioarelor Se opri în faţa unui rinocer care tocmai venise din Africa şi care împărţea pe atunci cu girafa toate favorurile publicului — Vedeţi dumneavoastră, doamnă Potin, spunea un burghez cumsecade vecinei sale, aceste animale au toată forţa lor în nasuri, aşa cum boul o are în gât iar calul în rinichi — E o fiară îngrozitor de crudă, de altfel l-au mai numit şi „rinoferoce” Cum nu are la dispoziţie nici braţe şi nici picioare pentru luptă, natura, ca o mamă prevăzatoare, i-a pus acest mic instrument pe vârful nasului De el se serveşte pentru a-şi lovi duşmanii în pântece Această demonstraţie fu pentru Castagnette o rază de lumină: — Eu, ca şi rinocerul, n-am nici braţe, nici picioare pentru a-mi ataca inamicii, care de fapt sunt aceia ai Franţei; dar ce-mi lipseşte îmi voi procura şi apoi „Înainte rinoceri ai marii armate!” Castagnette trecu pe la un armurier şi îi spuse: — Să-mi faceţi un coif frumos şi uşor, care să ia exact forma capului, matlasaţi-l bine la interior, ajustaţi-i cureluşele şi montaţi-i pe post de paratrăsnet, o lamă bine ascuţită, de şapte degete lungime După ce fu echipat în felul acesta, Castagnette se duse să-şi găsească vechea cunoştinţă de la Kowno, pe mareşalul Ney, căruia îi ceru permisiunea să servească în armată ca şi amator Bravul căpitan fu bine primit iar pe 15 iunie el sosi la Quatre-Bras la cinci leghe distanţă de Charleroy — Trebuie să mărturisesc că soarta are uneori fantezii ciudate, îşi zicea Castagnette plecând: dacă mor în prima încăierare o să-mi pună pe mormânt inscripţia: AICI ZACE CĂPITANUL CASTAGNETTE, SCHILODUL, MORT ÎN PATRU BRAŢE La Ligny, pentru a ţine pasul cu ceilalţi, evisceră în manieră rinocerească şase englezi, trei prusaci şi doi saxoni Nu mai fusese niciodată atât de bucuros Câteva zile mai târziu avu loc dezastruoasa bătălie de la Waterloo Niciodată entuziasmul trupelor nu promisese un mai frumos succes iar dacă trădarea şi ghinionul nu le-ar fi dat ajutor duşmanilor noştri, ar fi încurcat-o Blücher şi Wellington Mai ales pe acesta din urmă pusese ochii Castagnette şi puţin a lipsit pentru căpitanul nostru să schimbe faţa lucrurilor În timpul atacului de la ferma din Haie-Sante, el se apropie în focul luptei de generalul englez, alunecă sub calul acestuia şi înfipse lama coifului în burta animalului Animalul făcu un salt care-l aruncă din şa pe Wellington Ne-am fi văzut scăpaţi de cel mai crunt duşman dacă nu ar fi fost generalul Pirch care să-l scoată din pericol Castagnette se aruncă asupra acestuia din urmă şi-l lăsă mort langă calul eroului, care-şi putu astfel lua locul, ocupat de atâta timp de Marlborugh, în Pantheonul Angliei Câteva ore mai târziu, din cauza inacţiunii mareşalului Grouchy totul se întoarce contra noastră Blücher în fruntea a treizeci de mii de prusaci face jonctiunea cu Wellington Între rânduri se iscă o mare dezordine Câţiva trădători strigă fatalul „Scapă cine poate!” şi deruta începe Cele opt bătălioane ale Gărzii care susţineau pe Cambronne şi pe mareşalul Ney sunt împinse la rândul lor de mulţimea fugarilor În van se aruncă Napoléon în mijlocul lor: întunericul îi împiedică să-l vadă, tumultul îi acoperă vocea În acest moment prinţul Jérôme strigă „Aici trebuie să moară toţi aceia care poartă numele de Bonaparte” Împăratul înţelege, pune mâna pe sabie şi înfruntă moartea, de care generalii se îndepărtează spre deosebire de el În acest timp, un soldat englez rănit, văzându-l trecând, se ridică pe jumătate, îşi scoate pistolul, şi ocheşte; glonţul pleacă dar nu Napoléon e cel care primeşte lovitura; Castagnette avusese timpul necesar să-l acopere pe Împărat cu trupul său Plumbul îl loveste din plin, oprindu-se în stomacul de piele tăbăcită, de unde prietenul nostru îl scoate şi îl oferă lui Napoléon zâmbind: — Vă era destinat sire, primiţi-l! — Bucuros! replică Împăratul, şi nu cred că plătesc prea mult pentru el dacă-ţi dau asta în schimb Şi îi întinse eroului crucea care-i strălucea pe piept Castagnette acoperi cu sărutări mâna lui Napoléon Coiful ciudat al căpitanului atrase dintr-odată atenţia Împăratului — De care regiment aparţii? — Nu căutaţi prea mult sire, eu singur sunt întreg regimentul Numiţi-l dacă doriţi „Schilozii Gărzii”, ăsta n-a întors niciodată spatele inamicului Împăratul recunoscu atunci pe vechiul său prieten din Egipt şi de pe vremea Directoratului, şi îi prinse el însuşi crucea pe piept — Nu-l mai aveţi pe Castagnette cel de altădată, sire, vi l-au desperecheat în întregime Doar inima i-a rămas aceeaşi şi ea vă aparţine în totalitate! — Dacă vreodată vor reveni zilele bune pentru mine îţi zic la revedere, bravul meu Castagnette; adio! însă dacă cerul mă aşteaptă şi dacă moartea nu-i înlătură pe ce-i ce mă trădează şi mă lovesc astăzi pe câmpul de bătaie Castagnette nu-l mai revăzu pe Napoléon niciodată CAPITOLUL XVIII ÎNTOARCEREA LUI NAPOLÉON LA PARIS; ABDICAREA; MOARTEA LUI NAPOLÉON 21 iunie; 22 iunie; 29 iunie 1815; 5 mai 1821 Nu-i locul aici, dragii mei, să vă povestesc despre tristele evenimente ce au urmat în consecinţă după pierderea bătăliei de la Waterloo Cu toate acestea, permiteţi-mi să vă amintesc în câteva cuvinte că pe 21 iunie Împăratul reveni la Paris şi găsi populaţia răsculată contra lui Reprezentanţii puterii publice îi cereau să abdice şi pe 29 iunie el părăseşte Parisul Ia drumul spre Rochefort de unde speră să treacă în America dar un vas englez îl împiedică să o facă Crezu că ar putea să se plaseze sub protecţia libertăţilor britanice şi ceru azil pe o corabie engleză, dar l-au considerat prizonier şi l-au condus pe insula Sfânta Elena, unde climatul ucigaş a grăbit funestul efect al depresiei ce pusese stăpânire pe el Castagnette se retrase undeva în împrejurimile Parisului Nu se vedea decât cu unchiul său şi cu câţiva vechi amici din armată Aşteptau cu toţii întoarcerea lui Napoléon şi în fiece moment auzeau câte o veste falsă, iar inima le bătea mai cu putere De data asta însă, englezii îşi luaseră toate precauţiile şi nici un călău sau temnicer nu-şi îndeplini mai bine funcţia decât Hudson Lowe Ar trebui acum, dragi copii, să vă povestesc şi cum a murit sărmanul căpitan N-aş putea să o fac fără de emoţii, căci nutream pentru el o afecţiune aproape filială Într-o seară, pe 15 mai 1821 mai exact, el dormea lângă foc, făcându-şi siesta şi visând la glorioasele lui campanii Picioarele sale de lemn erau sprijinite de vatra şemineului Deodată focul le cuprinse, fără ca el să-şi dea seama Visa la asediul Toulonului, unde suferise prima amputaţie, la Italia unde-şi pierduse faţa şi ambele picioare Focul câştiga teren şi ajunse până la stomacul din piele tăbăcită, cadou de la Desgenettes Bătrânul ofiţer simţea căldura apropiindu-se dar el visa la pământurile fierbinţi ale Egiptului, unde-şi pierduse intestinele şi unde primise faţa lui de onoare care-l făcuse să se simtă aşa de mândru Dar focul urca, urca mereu, fără ca el să-şi dea seama, devorând unul după altul toate trofeele sale protetice, dovezi ale curajului şi devotamentului său Castagnette încă visa, visa la incendiul Moscovei, după care urmaseră atâtea teribile catastrofe Deodată, se auzi o explozie înspăimântătoare: focul tocmai detonase bomba pe care bravul veteran o avea înfiptă de atâţia ani în spinare Zgomotul îl trezi dar era prea târziu Membrele sale fuseră făcute praf şi pulbere Doar crucea, singură, rămase intactă şi bravul ofiţer, pe care nimic nu-l emoţionase până acum, muri de surpriză, văzându-se atât de mutilat SFÂRŞIT Cuprins CUVÂNT ÎNAINTE 2 CAPITOLUL I 3 CAPITOLUL II 4 CAPITOLUL III 6 CAPITOLUL IV 9 CAPITOLUL V 11 CAPITOLUL VI 14 CAPITOLUL VII 18 CAPITOLUL VIII 22 CAPITOLUL IX 24 CAPITOLUL X 29 CAPITOLUL XI 33 CAPITOLUL XII 37 CAPITOLUL XIII 42 CAPITOLUL XIV 44 CAPITOLUL XV 46 CAPITOLUL XVI 50 CAPITOLUL XVII 56 CAPITOLUL XVIII 63 1